Mars 3

Mars 3 esis kosmosondilo di Soviet-Uniono por explorar la planeto Marso.

Ol lansesis ye 28 di mayo 1971, non dii pos la lansado di identa navo Mars 2. La arivala procedo di Mars 2 faliis ed ol kolizionis kun Marso; tamen ye la 2ma di decembro 1971, Mars 3 dolce atingis la surfaco di la planeto. Ol esis la unesma kosmosondilo qua facis lo.

90 sekundi pos arivo ol komencis transmisar a la navo qua adportabis la sondilo e qua esis en orbito cirkum Marso. Un imajo, montranta nula detali, transmisesis. Pos plusa 20 sekundi, transmisado cesis, pro nesavata kauzo; forsan lo relatis la forta polvo-tempesto qua eventis ye ta periodo. La sondilo kontenis vehilo por voyajar sur la surfaco di Marso, ma to ne utiligesis.

La navo qua esis en orbito cirkum Marso duris transmisar a Tero dum plusa ok monati.

Kategorio:Kosmoprobili